[{"text_idx": "#000000", "text": "Bydd y pum ti\u0302m uchaf yn chwarae nos Fawrth wrth i\u2019r ras am y bencampwriaeth ddechrau cynhesu yn Uwch Gynghrair Cymru."}, {"text_idx": "#000001", "text": "Bydd y ddau di\u0302m yn fwy na balch gyda\u2019u canlyniadau dros y penwythnos gan i Ben-y-bont gael ge\u0302m ddi-sgo\u0302r yn erbyn Cei Connah, oedd heb ollwng pwynt ers mis Hydref, tra roedd Y Barri\u2019n dathlu ar o\u0302l sgorio wedi 87 munud i ennill y ge\u0302m yn erbyn Aberystwyth brynhawn Sadwrn (1-0)."}, {"text_idx": "#000002", "text": "Pen-y-bont enillodd y ge\u0302m gyfatebol dim ond wythnos yn o\u0302l gyda Sam Snaith yn sgorio\u2019r unig go\u0302l yn erbyn ei gyn-glwb ar o\u0302l i Clayton Green gael ei hel o\u2019r maes i\u2019r Barri."}, {"text_idx": "#000003", "text": "Byddai triphwynt i\u2019r naill di\u0302m neu\u2019r llall yn gam enfawr tuag at sicrhau lle yn y Chwech Uchaf."}, {"text_idx": "#000005", "text": "Ar o\u0302l naw buddugoliaeth yn olynol, daeth rhediad rhagorol Cei Connah i ben dros y penwythnos, ond er hynny, mae\u2019r Nomadiaid yn parhau i fod ar frig y tabl, heb golli mewn 11 ge\u0302m."}, {"text_idx": "#000006", "text": "Yn rhyfeddol, mae\u2019r Bala ar rediad hirach o 14 o gemau heb golli, ond mae ti\u0302m Colin Caton naw pwynt y tu o\u0302l i Gei Connah gyda ge\u0302m wrth gefn."}, {"text_idx": "#000007", "text": "Dyw Cei Connah heb golli dim un o\u2019u wyth ge\u0302m ddiwethaf yn erbyn Y Bala (ennill 6, cyfartal 2), a dyw\u2019r Bala ond wedi ennill un o\u2019u 18 ge\u0302m ddiwethaf yn erbyn ti\u0302m Andy Morrison."}, {"text_idx": "#000009", "text": "Roedd hi\u2019n noson rwystredig i Chris Seargeant ar Ddol y Bont nos Sadwrn wrth i\u2019r Seintiau golli yn erbyn Hwlffordd am y tro cyntaf ers 2004."}, {"text_idx": "#000010", "text": "Bydd criw Croesoswallt yn gobeithio taro \u2018no\u0302l yn syth yn erbyn y Derwyddon, sydd heb ennill dim un o\u2019u 21 ge\u0302m ddiwethaf yn erbyn y Seintiau (colli 19, cyfartal 2)."}, {"text_idx": "#000011", "text": "Mae\u2019r Seintiau wedi ennill eu chwe ge\u0302m ddiwethaf yn erbyn y Derwyddon gan sgorio 26 o goliau, a Greg Draper sydd wedi sgorio hanner y goliau rheiny (13)."}, {"text_idx": "#000012", "text": "Bydd uchafbwyntiau\u2019r gemau canol wythnos i\u2019w gweld ar Mwy o Sgorio nos Fercher am 22:00."}]